**כיבוד הורים** – **על חשבון מי?** (עמ' 13-26)

**משל אב או משל בן? - על פי התלמוד הבבלי**

נשאלה לתלמידים שאלה (״איבעיא להו״) משל מי? על חשבון מי כיבוד אב ואם?

יש מחלוקת בשאלה זו. רב יהודה אמר: משל בן, על חשבון הבן.

רב נתן בר אושעיא אמר: משל אב, על חשבון האב.

כמי ההלכה?

הורו החכמים לרב ירמיה (ויש אומרים שהורו לבנו של רב ירמיה) כמו מי שאמר משל אב.

התלמוד מביא ברייתא כדי להקשות קושיה (שאלה קשה) על דעת רב נתן בר אושעיא (משל אב).

המילה המציינת הבאת קושיה מתוך ברייתא היא ״מיתיבי״ שמשמעותה מקשים.

אומרת הברייתא - נאמר בתורה "כבד את אביך ואת אמך" (ספר שמות) ונאמר ״כבד את השם מהונך״ (ספר משלי) פסוק זה מלמד שכיבוד ה׳ כרוך בהוצאות כספיות. וכמו שבכיבוד ה' יש חסרון כיס כך גם ב"כבד את אביך ואת אמך" – זה כרוך בהוצאות כספיות.

ואם כיבוד אב ואם הוא משל אב, איזה הוצאה ואיזה חסרון כיס יש לבן?!

עונה הגמרא ומיישבת את הקושי: זה נכון שאין הוצאות ישירות לבן כי את חשבון המכולת שהבן מביא להורים האבא משלם, אבל הבן מפסיד זמן עבודה כי בזמן שהוא מטפל בהורים יכול היה לעבוד ולהרוויח כסף, והפסד זה הוא חסרון הכיס של הבן.

**תלמוד ירושלמי**

**פסקה ג' חובת כיבוד אב ואם גדולה וחשובה מכיבוד ה'**

רבי שמעון בר יוחי (תנא ארץ ישראלי) אומר: כיבוד אב ואם יותר חשוב וגדול מכיבוד ה' מפני שבכיבוד ה' צריך לכבד אותו מכספך ואם אין לך כסף, אתה פטור. אבל כיבוד אב ואם – אתה חייב אפילו אם אין לך כסף ולכן תיאלץ לחזר על הפתחים ולקבץ נדבות כדי לאסוף כסף ולקנות להם את צורכיהם.

הבדל זה מתברר מהשוואת הפסוקים. בכיבוד ה' נאמר: "כבד את ה' מהונך" – ממה אתה מכבד אותו? ממה שהוא חנן אותך ונתן לך, מכספך, מהונך... לדוגמא:
משאיר לטובת עניים לקט, שכחה ופאה מיבולך מפריש (נותן) תרומה לכהן, ללוי – מעשר ראשון, לאכול בירושלים – מעשר שני, תרומה לעניים והפרשת חלה.
לעשות סוכה, לקנות לולב, שופר, תפילין וציצית, מאכילים את העניים והרעבים.

כל אלה דוגמאות לכיבוד ה' מהונך. אם אין לך כסף אתה פטור מכל אלה.

אבל בכיבוד אב ואם נאמר "כבד את אביך ואמך" ולא אכפת לתורה אם יש לך או אין לך כסף, אתה חייב בכך ואפילו אם אין לך כסף ואתה צריך לסובב על הפתחים כדי לקבץ נדבות.

**פסקה ד' – לפי התלמוד הירושלמי יכול בית הדין לכפות על הבן לזון (לפרנס) את הוריו**

מסופר על רבי יונתן ורבי ינאי (שני אמוראים ארץ ישראלים) שהיו יושבים יחד.

לפתע, בא אדם אחד ונישק את רגליו של רבי יונתן מתוך הכרת טובה.

שאל אותו רבי ינאי: מה הטובה שעשית לו, שבגללה נישק רגליך?

אמר לו רבי יונתן: פעם אחת בא אדם זה וקבל (=התלונן) על בנו שאינו מפרנס אותו. הצעתי לו שינעל את בית הכנסת כשהבן בפנים עם כל הציבור ושיבזה ויבייש אותו בפומבי מכיוון שאינו זן אותו (וכנראה שזה אילץ את הבן מרוב בושה להתחיל לפרנס את האב).

שאל רבי ינאי: ולמה לא כפית (הכרחת) את הבן לפרנס את האב? (כלומר לעקל לו רכוש וכסף).

אמר לו רבי יונתן: "וכופין ליה?! (האם מותר לדיין לכפות את הבן?!)

אמר לו רבי ינאי: אתה עדיין מחזיק בדעה זו שאין כופין?! בוודאי שכופין!

בעקבות הדברים, חזר בו רבי יונתן וקבע שמועה (הלכה) בשם רבי ינאי: "שכופין את הבן לזון את האב", ההלכה הזו הייתה כ"כ ברורה ומפורסמת בארץ ישראל עד שהאמורא רבי יוסי בי רבי בון אמר: הלוואי שכל השמועות (ההלכות) היו ברורות לי כמו הלכה זו, שכופין את הבן לזון את האב.

מתברר אם כן, שההלכה בתלמוד הבבלי היא שכיבוד אב ואם הוא **משל אב** ואילו בתלמוד הירושלמי **משל בן** ואפילו ניתן להכריח אותו לעשות זאת.

**פסקה ה׳ - כבוד האב נקבע על פי היחס לאב ולא על פי המעשה**

יש מצב שבן מאכיל את אביו תרנגולים מפוטמים (מאכל משובח) ובכל זאת יורש גיהינום.

היה אדם אחד שהאכיל את אביו תרנגולים מפוטמים.
פעם אחת האב שאל את הבן: מאיפה השגת אותם? (את התרנגולים)
ענה לו הבן: זקן, אכול ושתוק כמו הכלבים שאוכלים ואינם מדברים.

אבל יש מצב של בן שמשעבד את אביו לעבודה של טחינת קמח בריחיים (עבודה קשה) ובכל זאת יורש גן עדן, כיצד?

היה איש אחד, טוחן במקצועו, שקיבל צו גיוס מהמלך (שהיה זקוק לטוחני קמח), לעבודת כפייה. אמר הבן לאב: מוטב שאני אלך לעבודת המלך כדי שאני אחטוף את הבזיונות את המלקות (מכות) שחוטפים בעבודה הזאת ולא אתה. לכן האב נשאר בבית וטחן בריחיים במקום הבן.

נמצא שבן זה גורם לאביו לעבוד בריחיים אך זוכה לרשת גן עדן כי נהג כראוי.